ตลท. เตือน! ระวังเพจปลอมอ้างชื่อผู้จัดการตลาดฯ หลอกลงทุน
ตลาดหลักทรัพย์แห่งประเทศไทย เตือนระวังโดนเพจปลอมแอบอ้างเป็นผู้จัดการตลาดหลักทรัพย์หลอกนักลงทุน
ตลาดหลักทรัพย์แห่งประเทศไทย เตือนระวังโดนเพจปลอมแอบอ้างเป็นผู้จัดการตลาดหลักทรัพย์หลอกนักลงทุน
23 มี.ค. 2566

ตลาดหลักทรัพย์แห่งประเทศไทย (ตลท.) ระบุว่า ตามที่ปรากฏเพจ Facebook ที่แอบอ้างภาพและชื่อของกรรมการและผู้จัดการ ตลท. รวมถึง Line ที่แอบอ้างภาพและแสดงตนว่าเป็นผู้บริหารของตลาดหลักทรัพย์ฯ เพื่อชักชวนให้เข้าร่วมอบรมลงทุนหรือลงทุนนั้น
โดยตลท.ขอเตือนผู้ลงทุนและประชาชนอย่าหลงเชื่อ อย่าแชร์เพจปลอมและโซเชียลมีเดียที่แอบอ้างดังกล่าว รวมถึงอย่าหลงเชื่อและแชร์เพจปลอมหรือโซเชียลมีเดียต่างๆ ที่มีการใช้โลโก้ ชื่อองค์กร ภาพสถานที่ ชื่อและภาพผู้บริหารของกลุ่ม ตลท. ตลอดจนภาพบุคคลในตลาดทุนและบุคคลมีชื่อเสียงเพื่อหลอกลวงให้เข้าร่วมลงทุน
ทั้งนี้ ตลท. ขอแจ้งว่าไม่มีส่วนเกี่ยวข้องใดๆ กับเพจโซเชียลมีเดียหรือโฆษณาชักชวนลงทุนดังกล่าว โดยผู้ลงทุนสามารถติดตามข้อมูลการลงทุนของ ตลท. ได้ที่ www.set.or.th หรือโซเชียลมีเดียทางการของ ตลท. หรือสอบถาม SET Contact Center 0 2009 9999